KONČNO POROČILO O IZMENJAVI NA EVROPSKI UNIVERZI NA CIPRU V ŠTUDIJSKEM LETU 2017/2018

Udeležila sem se Erasmus+ študijske izmenjave na drugi stopnji študija, na Evropski univerzi na Cipru (European university of Cyprus), kjer sem se seznanila predvsem z ameriškim načinom študija pisanja, predavanj. Namreč, na univerzi veliko programov ukinjajo, predvsem predmete z angleško učno vsebino, zato sem morala biti kar kreativna in vztrajna pri izboru predmetnika. Tako je bil prvi teden zame in mnogo drugih Erasmus+ študentov kar naporen teden, saj so se predmeti ves čas ukinjali ali dodajali, kar pomeni da sem dnevno obiskovala pisarne in sem se tudi naposlušala neprimernih predlogov, kot je npr., da naj se vrnem domov, zapustim študij in da tako ali tako ne bom zmogla slediti težavni magistrski stopnji. Na tovrstne predloge sem se odzvala s pismom rektorju in le te vzela kot izziv.

Sistem podajanja snovi je bil odvisen od profesorja, pri skupinski terapiji je bilo potrebnega kar nekaj predznanja na področju klinične psihologije, za samo razumevanje snovi in koncepta. Vseeno pa sem z izobrazbo diplomirane socialne delavke sama znala povezovati snov in se res veliko naučila. Imeli smo tudi praktični del predavanj, kjer smo bili postavljeni v vlogo vodje terapevtske skupine, kar je bila zelo kvalitetna učna izkušnja. Profesorica nam je prav tako podala konstruktiven in natančen feedback, da smo svoje spretnosti in veščine lahko izboljševali. Še več poudarka na sami praksi je bilo pri predmetu humanistične intervencije, kjer smo se naučili osnov vodenja terapevtskega pogovora, po čemer smo bili tudi ocenjeni. Na tamkajšnji univerzi je praksa konstantno delo, kar pomeni, da je končna ocena sestavljena iz treh delov: tako imenovanega mid-terma, ali pred-izpita, srednjega dela, seminarske naloge in prezentacije, v okviru univerzitetnih načel (podobnosti z univerzami v VB) in pa končnega izpita, ki je bodisi pisni, semestrski ali pa praktični. Združevanje prakse in teorije je torej nekaj, na kar se ta zasebna univerza osredotoča.

Predavanja so tedenska in redna, predvsem pa obvezna in striktna, v kolikor študent nima ustreznega zdravniškega opravičila o upravičenem izostanku, kar velja za vse študente na fakulteti, na koncu izpita ne more opravljati.

Kot sem že omenila, se profesorji trudijo predstaviti teorijo, ki se potem prenese v prakso, vsak na svoj način. Veliko poudarka dajejo refleksiji in samokritičnosti, kar lahko študent prikaže v svojih seminarskih nalogah. Vseeno pa se mi zdi, da je podajanje snovi, torej samo predavanje, še vedno preveč monotono, veliko profesorjev snov dobesedno bere iz svojih prezentacij, kar lahko postane precej dolgočasno. Obenem bi posebej pohvalila profesorico Dimitriou, saj ji je uspelo prikazati sliko in pa občutek pri vodenju terapevtskega pogovora, in s svojo natančno, globoko refleksijo venomer spodbujala in konstruktivno podajala feedback, iz katerega sem sama potegnila največ poklicne rasti.

Ne morem pa mimo tega, da ne bi omenila tudi neprimernih incidentov, ki žal dajejo slabo luč na celotno fakulteto in njen sistem. Namreč, pri večini predmetov sem med pisanjem izpitov doživela, tako od študentov kot profesorjev, veliko pogovarjanja, razgovarjanja, debatiranja in razglabljana o samih vprašanjih, temah in razlagah. Kot že rečeno, sama nisem imela ustreznega akademskega predznanja pri večini predmetov, pa sem vseeno vsa vprašanja razumela jasno in razločno. Omeniti moram tudi pomanjkanje tišine in pa izkušnjo z enim od študentov, ko je agresivno izbruhnil name med samim izpitom, ko sem ga prijazno opozorila na tišino. Tovrstni dogodki ne spadajo na univerzo (in pa tudi kam drugam ne) in bi morali biti ustrezno kaznovani.

Na splošno pa moram reči, da je Ciper, kot radi rečemo, davčna oaza za podjetnike in marsikatera podjetja, kar se pozna pri življenjskih stroških in standardu, ki je kar visok. Vse je namreč vsaj za polovico dražje kot v Sloveniji. Najemnine za študente (študentski domovi ali stanovanja, ki si jih študentje delimo) navadno znašajo od 200–300 evrov na mesec, kar pomeni tudi, da nižji znesek pomeni tudi nižji standard.

Ker je Evropska univerza na Cipru locirana na grški strani (otok je namreč z mejo razdeljen na grški in turški del, kjer za vstop na turški del potrebujete osebni dokument, ali pa vizo – odvisno od državljanstva), so študentje po vsej večini grško govoreči, ustanova pa ima podpisane sporazume z Evropo, medtem ko jih univerze na turški strani nimajo, zato tam veljajo popolnoma drugačna pravila. Obenem jim prav to omogoča, da lahko ponudijo kar nekaj obštudijskih dejavnosti, kot so raznovrstna srečanja (psychology meetings, computer science meetings and projecting itn.) in pa tudi kar nekaj športnih aktivnosti, ki jih krije univerza, zaradi njene privatne naravnanosti.

Sama sem bila kar veliko zaposlena s samim študiranjem, kolikor pa sem uspela spoznati, so ljudje, živeči na grški strani, zelo prijazni, prijateljski in pa lahko bi rekla da znajo uživati življenje. Tukaj so trgovine in nekatere ostale ustanove ob sredah zaprte, prav tako je življenje bolj sproščeno kot v Sloveniji, saj se vse pomika veliko počasneje. Ljudem se ne mudi, radi si vzamejo čas zase, za družino, prijatelje, druženje, predvsem je ob večeru opaziti veliko ljudi v barih, kjer praviloma kartajo. Medtem ko je na drugi strani otoka situacija malo drugačna, takoj ob prestopu meje je slišati turščino, opaziti drugačne navade, kot so neizdajanje računov, na sebi kaj hitro lahko opazite veliko pogledov, še posebej če ste ženskega spola. Ena izmed stvari, ki se jih bom zagotovo zapomnila, je tudi ta, da ni voznih redov za javni prevoz, vse deluje bolj po principu, vprašaj in izvedel boš, pogodi se o ceni in videli bomo, do kam lahko prideš.

Ciper pa sicer ponuja kar nekaj fascinantnih plaž in kotičkov, ki bi jih priporočala za obisk, prav tako pa so karte na sosednje otoke, kot je npr. Kreta, lahko zelo poceni, še posebno če vzletite iz turškega dela, vendar to tudi pomeni, da morate prileteti na to isto letališče, če želite prečkati mejo nazaj na grški del.

Ciper je res nekaj posebnega. Kakor v vsak državi lahko najdete pozitivne in negativne stvari, odvisno je le od vaših prioritet in vrednot. Na splošno bi študij priporočala, saj se mi zdi pomembna izkušnja z akademskim standardom in sistemom, tako da si lahko širimo obzorje, prav tako pa se življenje kaj hitro lahko spremeni, ko ugotovimo, kako dragocena je Slovenija s svojo pitno vodo, in kako hitro nam postane vroče, pri 39 stopinjah nošenja pitne vode, da bomo lahko efektivno prebirali literaturo.

Nina Karmelj

Dovolim objavo elektronskega naslova: nina.karmelj@gmail.com